Document ID: /roh_data/filtered/fineweb-2-filterrobots_roh.jsonl.gz/44900

Glion
liug da scola
Il scalem primar a Glion cun rodund 250 affons secumpona da 11 classas e 4 partiziuns da scoletta.
Igl onn da scola 2022/23 vegn la «scola bilingua» menada cun 2 classas cumbinadas (3./4. e 5./6.) e duas classas singulas (1. e 2.). Era en scoletta vegn la bilinguitad vivida. Ei vegn instruiu en duas partiziuns romontschas e duas tudestgas.
Ils scolars serepartan cun las classas sin dus tracts. Il scalem primar fa diever persuls dil tract C, il tract A vegn partius cun il scalem superiur.
historia
Las partiziuns dil liug da scola Glion sesanflan en duas casas da scola. Ei dat dus differents models linguistics (la partiziun tudestga e bilingua).
Las scolaras ed ils scolars vegnan da Glion e da Schnaus/Strada.
scoletta
Sco quei ch'igl ei menziunau el sutregister, porscha il liug da scola Glion duas partiziuns linguisticas. Quellas valan secapescha era per la scoletta.
Ils geniturs ston decider denter la scoletta tudestga e romontscha. Sco agid da decisiun retscheivan ils geniturs pertuccai in scriver d'informaziun cun il formular d'annunzia.
classas
El liug da scola Glion vegnan las partiziuns tudestgas menadas en classas singulas. Ella scola bilingua perencunter vegnan ils affons instrui en classas cumbinadas. Cheutras seresultan 17 partiziuns (incl. las partiziuns da scoletta).
Tier la planisaziun digl urari vegn observau ch'ils affons dallas differentas partiziuns vegnan instrui communablamein en singuls roms (p.ex. religiun, engles, ATT).
Scola bilingua
Il lungatg quotidian dil liug d'instrucziun Glion ei per gronda part il tudestg. Sper il tudestg vegn denton era discurriu romontsch sco era ulteriurs lungatgs. Igl anteriur marcau da Glion valeva sco territori linguistic da cunfin. Sco tal vegn aunc oz instruiu romontsch sco secund lungatg. Naven da l'emprema entochen la sisavla classa primara vegneva e vegn aunc adina instruiu romontsch duront duas lecziuns ad jamna. Per rinforzar las cumpetenzas dil lungatg romontsch, ha il pievel da Glion decidiu igl onn 2005 l'introducziun d'ina partiziun bilingua (scola bilingua). Igl onn 2008 ha l'emprema classa dalla scola bilingua entschiet sia carriera. Dapi lu han ils geniturs dils affons che habiteschan a Glion, Schnaus e Strada la pusseivladad da sedecider per ina u l'autra via linguistica (scola bilingua ni partiziun tudestga).
Cun il contract da fusiun digl onn 2013 ei la scola bilingua vegnida francada ella nova vischnaunca Ilanz/Glion. Il medem temps ei la fasa da pilot dalla scola bilingua ida alla fin. Quella ei vegnida evaluada d'ina gruppa da lavur che consista orda representants dil cussegl scola, persunas d'instrucziun ed in menader da scola. Las conclusiuns da quest'evaluaziun ein stadas la basa per l'elaboraziun dil niev concept da menaschi dalla scola bilingua.
Da tal concept sa vegnir priu investa sut suandont link:
Cun l'introducziun dil plan d'instrucziun 21 ha ei dau midadas ella dotaziun da lecziuns. Quellas midadas ha la scola Ilanz/Glion era stuiu applicar tier la scola bilingua (p.ex. etica, M+I). Cheu anfleis Vus la tabella da lecziuns actuala per la scola bilingua.
team
Qualitad da scola
Valetaziun e promoziun 2015 - 2019 (inspectorat da scola)
Rapport clima da scola ed instrucziun
Sustegn da leger
Cuntegn essenzial: Sebasond sin il fundament dalla pretensiun da qualitad correspundenta vegn mintgamai valetau summativ in sectur ni in attribut entras datas trianguladas.
Clima/cultura da scola
Il clima da scola dil scalem primar a Glion ei buns tochen fetg buns. El ei caracterisaus entras in ault beinsesentir ed il sustegn vicendeivel enteifer il team da scola.
Las scolaras ed ils scolars van fetg bugen a scola. Era ils geniturs ein cuntents cun la scola e laudan il grond engaschi dallas persunas d’instrucziun. Las persunas d’instrucziun instrueschan cun grond tschaffen en lur scola e sesentan bein el team da scola. La collaboraziun vegn resentida sco sustegn ed engaschi. Quei semuossa per exempel en las cuminonzas d’emprender professiunalas ed en la collaboraziun denter las pedagogas curativas e las persunas d’instrucziun da classa. Ultra da quei dat ei projects varionts en scola nua che la scoletta vegn denton integrada plitost pauc.
Las persunas d’instrucziun apprezieschan fetg il sustegn dalla direcziun da scola. Ord vesta dils interrogai ein las localitads ordeifer las stanzas da scola pauc attractivas.
Instruir/emprender: Direcziun dalla classa
Nus giudichein la direcziun dalla classa alla scola primara Glion sco fetg buna.
Las persunas d’instrucziun meinan lur classas consequent, e quei cun saver revegnir a process etabli e segirs sco era ad in’organisaziun cun clara finamira. Ellas lecziuns visitadas han rutinas e rituals sco era ina harmonia da tenutas, acziuns e consequenzas influenzau il cumportament dalla classa. Las scolaras ed ils scolars enconuschan las reglas, normas e spetgas e respectan quellas. Quei possibilitescha in luvrar ruasseivel e concentrau e contribuescha che las scolaras ed ils scolars vegnan buc disturbai duront la lavur e san profitar d’ina aulta cumpart da temps da lavur effectiv.
Instruir/Emprender: Clima d'instrucziun
L’instrucziun ha liug en in clima d’emprender fetg stimulont ed en in clima da relaziun beinvulent.
Las scolaras ed ils scolars laudan la moda amicabla e gesta dallas persunas d’instrucziun. Igl emprender succeda en in’atmosfera lucca che sustegn igl emprender. Sbagls nezzegian las persunas d’instrucziun sco schanza da promover il process d’emprender. Ellas lecziuns visitadas havein nus constatau in’atmosfera d’emprender fetg emperneivla e senza tema, quei ch’ei era vegniu affirmau dils pertuccai.
Instruir/Emprender: Structuras/Evidenza
Las lecziuns ella scola primara da Glion ein structuradas bein. Las finamiras ein mo per part transparentas e controlladas.
Las persunas d’instrucziun formuleschan correct e bein capeivel las incaricas el lungatg d’instrucziun. Ina buna ritmisaziun contribuescha bia ad ina structura clara dallas lecziuns e procura per in’instrucziun varionta. En duas tiarzas dallas lecziuns visitadas havein nus viu fetg buns exempels da finamiras d’emprender. En in tierz dallas lecziuns ein las finamiras e spetgas da prestaziun vegnidas explicadas memia pauc transparent. Era in’examinaziun da finamiras sapientiva e raschuneivla, che dat allas scolaras ed als scolars sco era allas persunas d’instrucziun preziusas informaziuns pertuccont il svilup d’emprender, mauncan per part.
Instruir/Emprender: Activaziun cognitiva
L’activaziun cognitiva alla scola primara da Glion ei en general buna.
Ei reussescha fetg bein allas persunas d’instrucziun da crear las premissas necessarias per che las scolaras ed ils scolars separticipeschien activamein. Duront l’instrucziun vegn excercitau savens e cun senn. Incumbensas aviartas, pretensiusas sco era mieds d’instrucziun e visualisaziuns motiveschan las scolaras ed ils scolars d’emprender cun success. La pratica da feedback ei etablida different bein ell’instrucziun. Las persunas d’instrucziun dattan savens feedback currigend e specific d’in pensum resp. product. Da l’autra vart retscheivan las scolaras ed ils scolars pli pauc savens ina reacziun specifica da lur agen process d’emprender. En las lecziuns visitadas han las scolaras ed ils scolars mo per part giu la pusseivladad da reflectar sez lur emprender e lavurs. Il feedback dils scolars che duei dar allas persunas d’instrucziun in resun sur da lur instrucziun vegn buc rimnaus sistematicamein.
Instruir/Emprender: Pratica cun heterogenitad
La promoziun dallas scolaras e dils scolars cun basegns specials e la collaboraziun denter las persunas d’instrucziun da classa e la pedagoga curativa ein sviluppai bein ella scola primara a Glion. Ellas lecziuns visitadas han ins saviu percorscher differentas praticas da realisaziun cun l’utilisaziun dalla varietad ellas classas e la differenziaziun.
Cun mesiras da promoziun specialas vegn teniu bein quen dallas scolaras e dils scolars cun basegns specials. Sebasau sin cunvegnas funcziunescha la collaboraziun denter persuna d’instrucziun da classa e pedagoga curativa pil pli aschia, ch’in engaschi efficazi dalla persuna d’instrucziun ei garantius.
Ell’instrucziun visitada havein nus entupau plitost paucs pensums da differentas difficultad. Era quei che pertucca il quantum da pensums ni il tempo d’emprender ei vegniu differenziau memia pauc.
Igl emprender in da l’auter ni in cun l’auter dependa tenor nossas observaziuns fetg dalla persuna d’instrucziun. Las fuormas d’emprender classicas cooperativas havein nus entupau plitost pauc ell’instrucziun visitada.
contact
Scola Ilanz/Glion
scola primara
Paradiesgärtli 9
7130 Glion
telefon 081 925 28 29
Scola Ilanz/Glion
scoletta
Schulstrasse 4
7130 Glion
telefon partiziun A 075 434 83 21
telefon partiziun B 075 434 83 22
telefon partiziun C 075 434 83 23
telefon partiziun D 075 434 83 24
menadra da ressort scoletta/scalem primar Glion: Isa Cavelti